
A mesterséges intelligencia büntetőjogi felelősségre vonásának dilemmája: MI lehet a szabályozás alapja?

Kulcsszavak: mesterséges intelligencia; büntetőjog; felelősség
Dolgozatom témája a mesterséges intelligencia felelősségre vonásának kérdése, illetve, hogy az MI kapcsán kidolgozott új szabályok hogyan illeszthetők be a jelenleg alkalmazott normák közé.
Vizsgálódásom alapját a már meglévő hazai és nemzetközi szabályozási kezdeményezések, illetve szakirodalom képezte. A fogalmi alapvetések után dolgozatomban a mesterséges intelligencia felelősségre vonásának indokait vázoltam fel, majd ismertettem a hazai jogalkotás szempontjából jelentős szabályozási kísérleteket. Ezt követően meghatároztam az MI büntetőjogilag releváns felhasználási területeit, majd megvizsgáltam, hogy az egyes általános törvényi tényállási elemek milyen relációban vannak a mesterséges intelligenciával. E körben tárgyaltam az MI alannyá válásának kérdését, a büntetőjogi felelősségre vonás lehetséges eseteit, az MI cselekményének elkövetési magatartásként történő értékelését, illetve az MI és a bűnösség kapcsolatát.
Dolgozatom zárásaként kifejtettem a szankcióalkalmazás elvi kérdéseit, végül összegezve a leírtakat, felvázoltam néhány de lege ferenda javaslatot annak érdekében, hogy az MI büntetőjogi felelőssége minél hatékonyabban beépülhessen a jelenlegi szabályozásba. E körben vázoltam fel az MI sajátos jogalanyiságának lehetőségét, illetve a felelősségi modellek tárgyalása után azt a következtetést vontam le, hogy a hazai szabályozásba a gondossági kötelezettségen, illetve a közvetett tettességen alapuló felelősségi modellek illeszthetők be. Szintén a de lege ferenda javaslatok körében tárgyaltam mindazon dogmatikai megoldásokat, amelyeket elképzelhetőnek tartok a szabályozás kidolgozása során, végül pedig felvázoltam a mesterséges intelligencia tekintetében esetlegesen alkalmazható szankciókat.



